บลจ.กสิกรลดค่าธรรมเนียมซื้อขาย3กองทุน
บลจ. กสิกรไทย เดินหน้าคืนกำไรเอาใจลูกค้าชอบซื้อขายสั้นๆ ลดค่าธรรมเนียมซื้อ-ขายหลักทรัพย์กองทุน K-SET50 K-OIL และ K-GOLD เหลือ 0.10% ต่ำสุดในตลาด&nbsp;
30 ก.ย. 2553

บลจ. กสิกรไทย เดินหน้าคืนกำไรเอาใจลูกค้าชอบซื้อขายสั้นๆ ลดค่าธรรมเนียมซื้อ-ขายหลักทรัพย์กองทุน K-SET50 K-OIL และ K-GOLD เหลือ 0.10% ต่ำสุดในตลาด 
นายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า  ตั้งแต่วันที่ 1 ต.ค.2553 เป็นต้นไป บลจ.กสิกรไทยจะลดค่าธรรมเนียมซื้อ-ขายหลักทรัพย์ของกองทุนเปิดเค เซ็ท 50 (K-SET50)  กองทุนเปิดเค ออยล์ (K-OIL) และกองทุนเปิดเค โกลด์ (K-GOLD) ลงจาก 0.15% ลงเหลือเพียง 0.10% ของมูลค่าซื้อ-ขายซึ่งเป็นอัตราต่ำสุดในตลาด  เพื่อตอบสนองผู้ลงทุนที่ต้องการซื้อขายเพื่อทำกำไรจากราคาหุ้น น้ำมันและทองคำในระยะสั้น เพื่อให้สอดคล้องกับการเคลื่อนไหวของตลาด 
ทั้งนี้ ณ 27 ก.ย2553  กองทุน K-SET50, กองทุน K-OIL และกองทุน K-GOLD มีขนาดประมาณ 497.86 ล้านบาท  2,827 ล้านบาท และ 2,774.73 ล้านบาท ตามลำดับ โดยเฉพาะอย่างยิ่งกองทุน K-OIL และ K-GOLD เติบโตขึ้นจากต้นปีกว่า 207% และ 185% ตามลำดับ  ซึ่งเมื่อผนวกกับประสิทธิภาพในการบริหารจัดการที่ดีขึ้นแล้วเป็นผลให้ต้นทุนในการบริหารลดลง 
"สาเหตุที่เราลดค่าธรรมเนียมดังกล่าวลง นอกจากเพื่อมุ่งตอบโจทย์ด้านความพึงพอใจของลูกค้าเป็นหลักและช่วยประหยัดต้นทุนในการซื้อ-ขายกองทุนทั้งสามเพื่อทำกำไรในระยะสั้นแล้ว   ขนาดกองทุนที่มีขนาดใหญ่และกลยุทธ์ในการจัดการที่ดีเป็นอีกปัจจัยสำคัญที่ทำให้เราสามารถลดค่าธรรมเนียมได้"นายพัชรกล่าว
อย่างไรก็ตาม ส่วนของกองทุน K-SET50 แม้จะไม่ได้มีขนาดกองทุนใหญ่มากนักเมื่อเทียบกับ K-GOLD และ K-OIL แต่การปรับเปลี่ยนกลยุทธ์และวิธีการซื้อขายหลักทรัพย์ของ บลจ. กสิกรไทย ช่วยให้ต้นทุนในการซื้อขายหลักทรัพย์ของเราต่ำลง ซึ่งเรามองว่า การลดค่าธรรมเนียมซื้อขายหลักทรัพย์ลงนี้ เป็นเครื่องสะท้อนต้นทุนที่แท้จริง และเป็นประโยชน์กับผู้ลงทุนในท้ายที่สุด
ผู้ที่สนใจสามารถลงทุนใน กองทุนเปิดเค เซ็ท 50 (K-SET50) ได้ด้วยเงินลงทุนขั้นต่ำ 5,000 บาทสำหรับกองทุนเปิดเค ออยล์ (K-OIL) และกองทุนเปิดเค โกลด์ (K-GOLD) ลงทุนขั้นต่ำที่ 10,000 บาท